ตลท.แขวน NP หุ้น MAX รอบเช้าวันนี้ หลังตั้งกก.ตรวจสอบไม่ทันตามกำหนด
ตลท.แขวน NP หุ้น MAX รอบเช้าวันนี้ หลังตั้งกก.ตรวจสอบไม่ทันตามกำหนด
19 มิ.ย. 2563

ตลาดหลักทรัพย์แห่งประเทศไทย (ตลท.) แจ้งว่าตามที่ บริษัท แมกซ์ เมทัล คอร์ปอเรชั่น จำกัด (มหาชน) หรือ MAX ได้แจ้งการลาออกของกรรมการตรวจสอบ 1 ราย มีผลตั้งแต่วันที่ 19 มีนาคม 2563 นั้น MAX ยังไม่สามารถแต่งตั้งกรรมการตรวจสอบให้ครบถ้วนภายใน 3 เดือน ตามข้อกำหนดของตลาดหลักทรัพย์ฯ
ดังนั้น จึงขึ้นเครื่องหมาย “NP” (Notice Pending) หลักทรัพย์ของ MAX ตั้งแต่การซื้อขายรอบเช้าวันนี้ (19 มิ.ย.) ซึ่งเป็นวันที่ครบกำหนด 3 เดือน นับแต่วันที่ MAX มีจำนวนกรรมการตรวจสอบไม่ครบถ้วน
ทั้งนี้ หากภายในวันที่ 18 กันยายน 2563 MAX ยังไม่สามารถแต่งตั้งกรรมการตรวจสอบได้ครบถ้วน ตลาดหลักทรัพย์ฯ จะขึ้นเครื่องหมาย SP (suspension) ห้ามการซื้อหรือขายหลักทรัพย์ของ MAX ตั้งแต่วันที่ 21 กันยายน 2563 และหากขึ้นเครื่องหมาย SP ครบ 3 เดือนแล้ว MAX ยังไม่สามารถแต่งตั้งกรรมการตรวจสอบได้ครบถ้วนและยังไม่สามารถดำเนินการได้ตามข้อกำหนด ตลาดหลักทรัพย์ฯ อาจพิจารณาเพิกถอนหลักทรัพย์ของ MAX ต่อไป